b'\n_START_ARTICLE_\n\xc5\x9eamlar\n_START_PARAGRAPH_\n\xc5\x9eamlar er et tettsted i Tyrkia. N\xc3\xa6rmere definert er stedet geografisk knyttet til provinsen Konya med Bey\xc5\x9fehir, som n\xc3\xa6rmeste st\xc3\xb8rre bysamfunn. Landsbyen \xc5\x9eamlar ligger ca. 13 km fra Bey\xc5\x9fehir sentrum. Det er antatt at stedet ble f\xc3\xb8rst etablert for 800 \xc3\xa5r siden uten at kildene kan bekrefte dette. \xc5\x9eamlar har i dag ca. 120 innbyggere.\n_START_SECTION_\nGeografi\n_START_PARAGRAPH_\n\xc5\x9eamlar-landsbyen ligger 13 km s\xc3\xb8r for Bey\xc5\x9fehir. Stedet ligger omtrent 1307 m over havniv\xc3\xa5, og landskapet er dekket av skogkledde \xc3\xa5ser og gr\xc3\xb8nne omr\xc3\xa5der. Selve landsbyen ligger ved foten av fjellet Laleli da\xc4\x9f\xc4\xb1.\n_START_SECTION_\nInfrastruktur\n_START_PARAGRAPH_\nDe siste \xc3\xa5rene har det v\xc3\xa6rt investert stort i infrastrukturen i \xc5\x9eamlar. Stedet er knyttet til Bey\xc5\x9fehir via en 13 km lang asfaltert veistrekning. Asfalteringen skjedde i 2006. F\xc3\xb8r det besto strekningen av en grusvei. I 2009 ble hele str\xc3\xb8m- forsyningsnettet fornyet av staten. Samme \xc3\xa5r ble vann- og kloakknettet i landsbyen fornyet og oppgradert. Dette har v\xc3\xa6rt et samarbeidsprosjekt mellom lokale myndigheter og \xc5\x9eamlar-foreningene. I landsbyens gater er det lagt brostein for \xc3\xa5 gj\xc3\xb8re fremkommeligheten bedre. Dette prosjektet ble st\xc3\xb8ttet av lokale myndigheter samt \xc5\x9eamlar-foreningen i Oslo.\n_START_SECTION_\nBefolkning\n_START_PARAGRAPH_\nP\xc3\xa5 begynnelsen av 1970-tallet startet \xc5\x9eamlars befolkning \xc3\xa5 utvandre. F\xc3\xb8rst til st\xc3\xb8rre byer i Tyrkia, f\xc3\xb8rst og fremst \xc4\xb0zmir og Bey\xc5\x9fehir, og dernest til Europa. I Europa er det Norge som har v\xc3\xa6rt hovedm\xc3\xa5let for utvandringen. I dag bor det ca. 330 personer med opprinnelse fra \xc5\x9eamlar i Norge. Disse fordeler seg med ca. 137 personer i Oslo, ca. 24 personer i Asker og ca. 165 personer i Drammen. Av \xc3\xb8vrige steder i verden med \xc5\x9eamlar-befolkning kan nevnes: Bey\xc5\x9fehir med ca. 250 personer, \xc4\xb0zmir med ca. 900 personer, Tyskland med ca. 50 personer og Frankrike med ca. 15 personer. I selve \xc5\x9eamlar bor det i dag ca. 120 personer.\n_START_SECTION_\nDyreliv i \xc5\x9eamlar\n_START_PARAGRAPH_\nOmr\xc3\xa5det rundt \xc5\x9eamlar har et rikt dyreliv. Deriblant finnes villsvin, gaupe, rev, ulv, m\xc3\xa5rdyr, grevling, fjellhare, ekorn, firfisle og fjellkatt. I tillegg finnes utallige slange- og musearter.\n_START_SECTION_\nFugleliv i \xc5\x9eamlar\n_START_PARAGRAPH_\nFuglevarianter i omr\xc3\xa5det er blant andre; falk, kr\xc3\xa5kefugl, turteldue, svale, ugle, due, skj\xc3\xa6re og rapph\xc3\xb8ne.\n_START_SECTION_\nVegetasjon\n_START_PARAGRAPH_\nOmr\xc3\xa5det rundt \xc5\x9eamlar best\xc3\xa5r for det meste av skog og busker. Skogsomr\xc3\xa5dene er strengt regulert av myndighetene for \xc3\xa5 forhindre vilk\xc3\xa5rlig hogst. De vanligste treartene er eik, gran, furu, ask og einer. Det finnes mange varianter av frukttr\xc3\xa6r i \xc5\x9eamlar. Noen av disse er eple, p\xc3\xa6re, plomme, drue, valn\xc3\xb8tt, mandler og kvede.'